Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2020/C 170/08)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”FRAISE DU PÉRIGORD”

EU-nro: PGI-FR-0133-AM01-11.8.2017

SAN ( )SMM (X)

1. Hakijaryhmä ja oikeutettu etu

Union Interprofessionnelle de la Fraise du Périgord (UIFP) Mairie de Vergt 24 380 VERGT FRANCE

Puhelin: +33 622062573

Sähköpostiosoite: contact@fraiseduperigord.com

Kokoonpano ja oikeutettu etu: Yhdistys koostuu Fraise du Périgord -mansikan tuottajista ja lähettäjistä. Sillä on näin ollen oikeus pyytää tuote-eritelmän muuttamista.

2. Jäsenvaltio tai kolmas maa

Ranska

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☒ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☒ Merkinnät

☒ Muu: tuote-eritelmän tiivistelmän poistaminen, yhteystietojen päivittäminen, tuotelaji, pakkaaminen, valvontaelimet, kansalliset vaatimukset, yhtenäisen asiakirjan päivittäminen.

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Muutoshakemusten tarkoituksena on ensinnäkin voimassa olevan tuote-eritelmän määräysten tarkistaminen ja toiseksi tuote-eritelmän määräysten uudelleenmuotoilu, joka on tarpeen SMM:n tuote-eritelmän sisällön muutoksen vuoksi (SMM rekisteröitiin vuonna 2004).

5.1 Tuotteen kuvaus

Eritelmän tämä osa on kirjoitettu kokonaan uudelleen ja sitä on muutettu siten, että siinä keskitytään Fraise du Périgord -mansikan kuvaukseen. Mansikan sanakirjamääritelmä on poistettu.

Korvataan voimassa olevassa eritelmässä mainittu kuvaus seuraavasti:

”Fraise du Périgord -mansikat kasvatetaan avomaalla, ja ne poimitaan kypsinä. Fraise du Périgord -mansikat on saatu lajikkeista, jotka lajikkeiden hyväksymisestä vastaava ryhmän toimialakohtainen komitea on valinnut niiden makuominaisuuksien mukaan. Pakkausyksikkö saa sisältää ainoastaan saman lajikkeen mansikoita. Fraise du Périgord -mansikan on oltava terve, hyvin muodostunut, kiiltävä ja virheetön. Sen vähimmäissokeripitoisuus (Brix-asteikolla) määräytyy satokauden ja lajikkeen perusteella. Tuotteiden on oltava väriltään, läpimitaltaan ja kypsyysasteeltaan yhdenmukaisia. Nämä mansikat kuuluvat ekstraluokkaan tai luokkaan I. Fraise du Périgord -mansikat myydään tuoretuotteena tai pakasteena. Tuoreen mansikan verhiön on oltava tuore ja vihreä. Esillepano on huoliteltu pakkaustyypistä riippumatta. Jäädytetyt mansikat ovat joko kokonaisia tai leikattuja, kannattomia tai kannallisia.”

Tärkein muutos koskee pakastemuodon lisäämistä.

Pakastemuodon lisääminen mahdollistaa jäädytettyjen mansikoiden hyödyntämisen elintarviketeollisuudessa, joka haluaa korostaa pakastamisen jälkeen erityisesti hillojen valmistamiseen käyttämiensä mansikoiden alkuperää. Jäädytettyjen mansikoiden ostaminen antaa jalostajille mahdollisuuden porrastaa valmistustaan varmistamalla hyvin lyhyen ajan (muutaman päivän) sisällä tuoreina käytettävien tuotteiden laadun.

Pakastus koskee ainoastaan mansikoita, jotka täyttävät tuoreena kaupan pidettävän SMM-tuotteen kaupan pitämisen edellytykset. Tuotanto- tai lajitteluolosuhteissa ei ole eroja. Tämä muutos ei vaikuta Fraise du Périgord -mansikan ja sen maantieteellisen alkuperän väliseen yhteyteen.

Jäädytys on toteutettava lyhyessä ajassa (72 tuntia), jotta Fraise du Périgord -mansikan maineen perustana oleva maku säilyy muuttumattomana.

Ryhmän tekemissä kokeissa kävi ilmi, että pakastusprosessi ei heikentänyt aistinvaraisia ominaisuuksia (sokeripitoisuus, tasainen kypsyysaste jne.) eikä johtanut marjojen yhteenkertymiseen, joka voisi vaikuttaa tuotteiden ulkonäköön (väri, koko jne.). Fraise du Périgord -mansikka on terve, hyvin muodostunut, kiiltävä ja virheetön.

Kuvauksessa erotetaan tuoreiden tai jäädytettyjen Fraise du Périgord -mansikoiden yleiset ominaisuudet ja luetellaan sen jälkeen erot, jotka johtuvat tuoreena tai jäädytettynä kaupan pitämisestä.

Jäädytetyt Fraise du Périgord -mansikat voidaan myydä joko kokonaisina tai leikattuina, kannattomina tai kannallisina, kun taas tuoreet Périgordin mansikat myydään kokonaisina, ja verhiön on oltava tuore ja vihreä.

Yleiskuvaukseen lisättiin, että ”Fraise du Périgord -mansikat kasvatetaan avomaalla”. Tämä lisäys korostaa Fraise du Périgord -mansikan tuotannon erityispiirrettä, joka sisältyy jo julkaistuun yhteenvetoon ja tuote-eritelmään, mutta jota ei korostettu eritelmän osassa ”Kuvaus”. Sama koskee täsmennystä ”Pakkausyksikkö saa sisältää ainoastaan saman lajikkeen mansikoita”. Tässä virkkeessä ilmaisulla ”pakkausyksikkö” korvattiin ilmaisu ”rasia”, josta oli tullut liian rajoittava. Tämän muutoksen ansiosta Fraise du Périgord -mansikat voidaan pakata muihinkin pakkauksiin kuin rasioihin, ja se voi vastata paremmin kuluttajien odotuksiin.

Mansikan kuvaamiseen käytetyt ilmaisut on tiivistetty seuraavasti: ”Fraise du Périgord –mansikan on oltava terve, hyvin muodostunut, kiiltävä ja vailla epäpuhtauksia”. Poistetaan sanat ”Ulkonäön on oltava kiiltävä. Mansikoiden on oltava muodoltaan yhdenmukaisia, eikä niissä saa olla (kukonharjamaisia tms.) epämuodostumia. Mansikoissa ei saa olla mätää tai jälkiä taudeista. Mansikan on oltava kiinteää.” Nämä tekijät on kuitenkin otettu huomioon edellä lainatussa lauseessa, jossa mainitaan adjektiivit ”terve, hyvin muodostunut, kiiltävä ja vailla epäpuhtauksia”.

Viittaus väriin ”kirkkaanpunainen” on myös poistettu. Se ei vastannut todellista kriteeriä, sillä voimassa olevassa tuote-eritelmässä täsmennetään, että tämä kriteeri voi vaihdella lajikkeen mukaan. Uudessa tuote-eritelmässä täsmennetään, että Fraise du Périgord -mansikoilla on oltava myös tasainen väri, joka on lajikkeelle tyypillinen ja hyväksymisasteikon mukainen.

Seuraava kohta on poistettu, koska lajikeluettelo on vain ohjeellinen ja voi muuttua; lisäksi valintaprosessi liittyy tuotantomenetelmään:

”Kaikki uudet lajikkeet, jotka on sisällytetty suojattuun maantieteelliseen merkintään oikeutettujen lajikkeiden luetteloon, sisällytetään suojattuun maantieteelliseen merkintään tehtävällä muutoksella.

SMM-merkinnän myöntämispäivän jälkeen valitut lajikkeet ovat seuraavat:

— alkukevään ja 31. lokakuuta välisen tuotannon osalta: Gariguette, Elsanta, Darselect, Seascape ja Mara des Bois,

— 15. kesäkuuta ja 31. lokakuuta välisen tuotannon osalta: Selva.”

Toimijoiden pakkauspaikalle toimittamien mansikkaerien hyväksymisperusteet on siirretty, ja ne on nyt sisällytetty tuote-eritelmän osaan ”Viljelymenetelmä”.

Yhtenäisen asiakirjan kohta ”Kuvaus” sisältää tuote-eritelmään tehdyt muutokset. Tämä muutos koskee yhteenvedon osalta jäädytettyjä mansikoita koskevien tietojen lisäämistä ja sen kaupan kannalta liian rajoittavaksi muodostuneen velvoitteen poistamista, jonka mukaan mansikoita on pidettävä kaupan 250 tai 500 gramman rasioissa.

5.2 Maantieteellinen alue

SMM:n maantieteellisen alueen rajausta ei ole muutettu. Tuote-eritelmän ja yhtenäisen asiakirjan muutokset ovat muodollisia: kantonien ja kuntien luettelo on korvattu kaikkien kuntien luettelolla aluetta muuttamatta. Voimassa olevaan tuote-eritelmään sisältyvään luetteloon on lisätty kunta (Saint Pantaly d’Ans), joka puuttui siitä, vaikka kyseinen kunta sijaitsee alueella ja on näin ollen kartalla. Maantieteellisen alueen osoittava kartta korvataan uudella, havainnollisemmalla kartalla.

Poistetaan voimassa olevassa tuote-eritelmässä ja yhteenvedossa olevasta tuotteen kuvauksesta maantieteellisen alueen tiedot. Ainoastaan Fraise du Périgord -mansikan maantieteellistä tuotantoaluetta kuvaavat tiedot säilytetään ja siirretään 6 lukuun, joka koskee niitä seikkoja, joiden perusteella yhteys maantieteelliseen alkuperään on perusteltu. Poistetaan yleiset näkökohdat, joilla ei ole suoraa yhteyttä Fraise du Périgord -mansikan maantieteellisen alueen esittelyyn.

5.3 Alkuperätodisteet

Korvataan ”Rajatun alueen tuottajia koskevan luettelon” seuraava kohta:

”SMM-merkinnällä varustettavien mansikoiden tuottajien on sijaittava aiemmin rajatulla tuotantoalueella ja noudatettava tätä tuote-eritelmää. Tuottajat on kirjattu luetteloon, jota myyntiorganisaatio päivittää.”

kansallisiin säännöksiin perustuvalla uudella kohdalla seuraavasti:

”Jokaisen toimijan, joka vaikuttaa suojatulla maantieteellisellä merkinnällä ”Fraise du Périgord” varustettujen mansikoiden tuotanto- tai pakkausolosuhteisiin, on ennen kyseisen toiminnan aloittamista ilmoittauduttava ryhmälle hyväksyntää varten.”

Kohta ”Tuotanto rajatulla alueella sijaitsevilla luetteloiduilla palstoilla” siirretään osaan ”Viljelymenetelmä” seuraavasti:

”Fraise du Périgord -mansikoiden on oltava palstoilta, jotka valitaan ja luetteloidaan vuosittain. Palstojen valinta- ja luettelointikriteerit:

— palstan maantieteellinen sijainti: rajatulla alueella

— palstan ominaisuudet: nopeasti lämpiävä maaperä, jolla ei ole tulvavaaraa.

Jokainen mansikoiden tuotantoon tarkoitettu luetteloitu palsta määritellään maarekisterinumeron perusteella.”

Poistetaan ja korvataan kohta ”Kaupan pidettävien tuotteiden jäljitettävyys”.

Lisätään tuote-eritelmän tämän osan alkuun seuraava kohta muistutukseksi tuote-eritelmässä esitetyn jäljitettävyysmenettelyn tarkoituksesta:

”Jokaisen erän osalta on voitava varmistaa aiemman ja myöhemmän vaiheen jäljitettävyys sadonkorjuuajankohdasta alkaen, jotta

— tuotteet voidaan jäljittää kuluttajasta tuottajaan;

— tuottaja voi saada selville, miltä viljelypalstoilta sato on korjattu tiettynä päivänä;

— kaupan pidettävät erät voidaan löytää tuotannon eränumeron perusteella.”

Viljelymenetelmään sisältyvä erän määritelmä siirretään tähän, ja sitä täydennetään ajan ja paikan yksiköillä:

”Mansikkaerällä tarkoitetaan yhdeltä ainoalta tuottajalta peräisin olevaa tuotemäärää, joka on poimittu puolessa päivässä yhdeltä viljelypalstalta ja saatu yhdestä lajikkeesta.”

Tässä määritelmässä viittaus maarekisteripalstaan korvataan viittauksella viljelypalstaan osassa ”Viljelymenetelmä” annetun määritelmän mukaisesti. Viljelypalsta voi kattaa yhden tai useamman maarekisteripalstan; tämä viittaus on valvonnan kannalta johdonmukaisempi, koska se vastaa tuotantoyksikköä.

Osaan ”Viljelymenetelmän kuvaus” lisätään velvollisuus pitää viljelykäytännöistä päiväkirjaa, johon kyseiset käytännöt merkitään.

”Kunkin palstan viljelymenetelmät on merkittävä kyseiseen luetteloon käytetystä välineestä (paperi tai tietokone) riippumatta. Näiden merkintöjen avulla on mahdollista saada selville kaikki kullakin viljelypalstalla toteutetut toimet. Palstat luetteloidaan vuosittain ennen päiväkirjaan merkittävää viljelykäyttöön ottamista.”

Lisätään kohta, jossa määritellään ”lavakortin” korvaava ”toimitusasiakirja”. Tässä asiakirjassa, jonka sisältö on säilytetty ja jota on täydennetty velvollisuudella ilmoittaa viljelypalstan numero tai viitenumero, käytetään nyt tätä alalla vakiintunutta ilmaisua. Pakkaustyyppiä ”250 tai 500 gramman rasia” koskeva täsmennys poistetaan samalla kun poistetaan jo ilmoitettu ilmaisu ”rasia”.

Sama koskee ”lavakortin” korvaavaa kohtaa ”hyväksyntälomake”. Tässä asiakirjassa käytetään nyt tätä alalla vakiintunutta ilmaisua samalla kun asiakirjan sisältö on säilytetty ja siihen on lisätty velvollisuus ilmoittaa toimitusaika ja seuraavat tarkistetut kriteerit:

— viljelypalstan numero tai viitenumero

— sokeripitoisuus

— marjojen lämpötila

— hyväksyjän tunnistetiedot

— hyväksymisasteikon kutakin arviointiperustetta vastaava arvo

— nimitystä ”Fraise du Périgord” (SMM) koskeva hyväksyntä.

Jäljitettävyyden parantamiseksi lisätään lisäksi seuraavaa:

— ”Jokainen erä varustetaan lähetyksen vastaanoton yhteydessä laadittavan hyväksyntälomakkeen numerolla.”

Tuottajan tunnistamisen mahdollistavan numeron merkitsemistä pakkauksiin koskeva velvoite säilyy. Ilmaisu ”rasia” korvataan ilmaisulla ”pakkausyksikkö” tuote-eritelmän muihin kohtiin tehtyjen muutosten mukaisesti.

Lisätään kohta, jossa määritellään ”lähetyslomakkeen” korvaava ”lähetyslomake ja/tai kauppalasku”. Tässä asiakirjassa, jonka sisältöä on täsmennetty myös pakastettaviksi tarkoitettujen marjojen osalta, käytetään nyt alalla vakiintunutta ilmaisua.

”Niiden tulee sisältää seuraavat merkinnät: hyväksyntälomakkeen numero (erän numero), lajikkeen nimi, pakkaustyyppi, määrä, lähetyspäivä ja -aika.”

Lopuksi lisätään pakastetun tuotteen valvontaa koskeva kohta seuraavasti:

”Jalostajan on pidettävä varastokirjanpitoa.

Jokainen jäädytetty erä on yksilöitävä varastointilomakkeella, johon on sisällyttävä:

— kuormalavan numero pakastusyksikössä

— asiakkaan kuormalavan numero (jos sellainen on käytössä)

— lähetyslomakkeen numero

— tuotteen/lajikkeen nimi

— pakkausten määrä

— nettopaino jäädyttämisen jälkeen

— pakastuksen päivämäärä ja kellonaika

— vähimmäissäilyvyysaika”.

Lisäksi on lisätty asiakirjojen säilytysaika seurannan mahdollistamiseksi:

”Kaikkien asianomaisten toimijoiden on arkistoitava jokaisen erän jäljitettävyyden varmistavat asiakirjat vähintään kahden vuoden ajan.”

Kaikkien näiden muutosten tarkoituksena on parantaa jäljitettävyyttä ja helpottaa valvontaa määrittelemällä suoritettavat rekisteröinnit.

5.4 Tuotantomenetelmä

Tämä osa on muotoiltu kokonaan uudelleen sen jäsentelyn, sisällön ja seurannan parantamiseksi. Näin ollen kaikki aiemmat luvut poistetaan ja korvataan. On kuitenkin korostettava sitä, että sisällön osalta tämä uudelleenmuotoilu ei aseta kyseenalaiseksi tämän suojatun maantieteellisen merkinnän pääkohtia: mansikoiden kasvattaminen avomaalla, valitut ja luetteloidut palstat, valitut lajikkeet ja sadon korjaaminen käsin kypsänä.

Palstojen luettelointi

Viljelypalstan määritelmä on lisätty erän määritelmän mukaisesti tuotteen jäljitettävyyden varmistamiseksi. Määritelmä on seuraavanlainen:

”Viljelypalsta määritellään joukolla mansikoiden kasvutunneleita, joilla on (taimityypistä riippumatta) sama viljelytekniikka lannoituksen, kastelun ja kasvinsuojelullisten käsittelyjen osalta ja joissa kussakin kasvutunnelissa käytetään paikalliskastelujärjestelmää. Yhdellä viljelypalstalla saa olla vain yksi lajike.”

Palstojen valintaa ja vuosittaista luettelointia koskevaa menettelyä on täydennetty.

Lisätään viittaus viljelypalstaan edellä esitetyn määritelmän mukaisesti.

Vuosittaisen inventaarion käsite on lisätty toimijoiden noudattaman menettelyn selventämiseksi.

Valintaperusteita (hiekkapitoinen, läpäisevä, ei-kalkkipitoinen maaperä) on täydennetty tuote-eritelmän kohdan ”Maantieteellisen alueen erityisyys” sekä kuvattujen geologisten ja maaperää koskevien tekijöiden mukaisesti.

”Viljelypalstat on valittava ja luetteloitava vuosittain. Tuottajat tekevät vuosittain ennen istutusta Fraise du Périgord -mansikan viljelyyn tarkoitettujen viljelypalstojen inventoinnin ryhmän valtuuttaman teknikon kanssa. Teknikon on otettava huomioon seuraavat perusteet: maaperä valitaan huolellisesti maaperäominaisuuksien (hiekkapitoinen, läpäisevä, ei-kalkkipitoinen maaperä) perusteella. Valitaan nopeasti lämpiävä maaperä, jolla ei ole tulvavaaraa ja jonka pH-arvo on otollinen mansikanviljelyyn.”

Palstojen uudistamisesta annetaan yksityiskohtaiset tiedot. Vuoroviljely säilytetään ja kesantoajan kesto lisätään (kesto on yhtä pitkä kuin viljelmän elinikä). Maaperän käsittelyä valvoo nyt ryhmä, joka pitää toimijoiden saatavilla luetteloa hyväksytyistä tuotteista.

”Viljelypalstat on uudistettava ennen kutakin uutta istutusta, jotta aiemmista viljelyksistä aiheutuneeseen maaperän köyhtymiseen tai monokulttuuriin liittyviin ongelmiin voidaan puuttua:

— joko käyttämällä vuoroviljelykasveja. Tällöin maan kesannointiajan on oltava vähintään yhtä pitkä kuin mansikkaviljelmän elinikä.

— tai maaperän käsittelyn avulla. Maanmuokkauksessa käytetään mahdollisuuksien mukaan (erityisesti höyryllä tapahtuvaa) kevyttä desinfiointia. Maaperän käsittelyssä käytetyt tuotteet sisällytetään ryhmän hyväksymien tuotteiden luetteloon.”

Lannoitus – kastelu – kasvinsuojelu

Lisätään tiedot, jotka sisältyvät mansikkaviljelmän kustakin uudesta palstasta tehtyyn maaperäanalyysiin. Tätä analyysia käytetään perustana muutos- ja lannoitussuunnitelman toteuttamiselle ennen jokaista mansikantaimien vuotuista istutusta.

Tämän määräyksen sanamuoto on seuraava:

”Tuottajan on ennen jokaista istutusta laadittava tai annettava ryhmän valtuuttaman teknikon laatia yleinen muutos- ja lannoitussuunnitelma. Se perustuu täydelliseen maaperäanalyysiin (viljavuusanalyysi), joka tehdään mansikkaviljelmän jokaisesta uudesta palstasta. Määritys osoittaa maaperässä olevan assimiloituvan fosforipentoksidin (P2O5), potaskan (K2O), magnesiumoksidin (MgO) ja kalkin (CAO) sekä pH:n.”

Maaperän luonteen vuoksi lisätään paikalliskasteluun perustuva kastelujärjestelmä ja täydennetään tuote-eritelmän nykyisiä määräyksiä, joissa määrätään täysin valvotuissa olosuhteissa toteutettavasta kastelusta kasvin tarpeiden huomioon ottamiseksi.

”Kastelussa on käytettävä paikalliskastelujärjestelmää.”

Koska kasvien terveyden suojelua koskevat määräykset eivät ole muuttuneet, ne säilytetään ennallaan.

Kasviaineisto

Osaan ”Tuotteen kuvaus” sisältyvät lajikkeita koskevat tiedot siirretään eritelmän tähän osaan ilman, että niitä muutetaan. Ne kuvailevat viljelymenetelmää eivätkä tuotetta.

Fraise du Périgord -mansikat tuotetaan

— varmennetuista taimista

— lajikkeista, jotka sisältyvät ryhmän valitsemien lajikkeiden luetteloon.

Lajikkeiden hyväksymisestä vastaava toimialakohtainen komitea valitsee lajikkeet seuraavien kriteerien perusteella, jotka tuottajat arvioivat uusia lajikkeita testattaessa:

Tätä osaa täydennetään lajikkeiden valintaperusteilla, joissa toistetaan sekä Fraise du Périgord -mansikan kuvaus että hyväksymisperusteet:

”— Ulkonäkö: Väri, muoto, kiilto ja koko

— Sokeripitoisuus: Vähintään 6–6,5 Brix-astetta lajikkeen mukaan

— Säilyvyys

— Hyvä maku.”

Lisäksi lisätään yksityiskohtaiset tiedot lajikkeiden hyväksymistä käsittelevän toimialakohtaisen komitean toiminnasta.

”Tämä seitsemän henkilön muodostama komitea, johon kuuluu suurin osa tuottajista ja lähettäjistä, kokoontuu vähintään kerran vuodessa päättämään valittujen lajikkeiden luetteloon tehtävistä muutoksista: uudet lajikkeet tai luetteloon sisällytettyjen lajikkeiden poistaminen. Päätökset tehdään läsnä olevien jäsenten enemmistöllä.”

Lajikeluettelo poistetaan eritelmästä (tuotteen kuvaus), sillä se oli tarkoitettu vain ohjeelliseksi ja tiettyä ajankohtaa koskevaksi. Tarjouseritelmässä määrättiin jo mahdollisuudesta muuttaa tätä luetteloa. Lisätään, että luetteloon tehdyt muutokset saatetaan toimijoiden, valvontaelimen ja INAO:n tietoon ennen seuraavan istutuskauden alkua.

”Ryhmä saattaa luettelon muutokset toimijoiden, valvontaelimen ja INAO:n tietoon ennen seuraavan istutusvuoden alkua.”

Koska viljelyä avomaalla ei eksplisiittisesti mainita voimassa olevan eritelmän osassa ”Tuotteen kuvaus”, avomaaviljelyä täsmennetään ja täydennetään velvoitteella käyttää kohopenkkejä. Lisätään kasvutunnelien käyttöönottopäivä. Tarjouseritelmässä todetaan näin ollen seuraavaa:

”Kasvatus tapahtuu avomaalla kasvutunneleissa, jotka pystytetään viimeistään kukinnan aikana. Mansikantaimet kasvatetaan kohopenkeissä maaperän läpäisevyyden tehostamiseksi.”

Näitä käytäntöjä on selkeytetty, koska ne ovat osa Fraise du Périgord -mansikan laatuun vaikuttavaa tuottajien taitotietoa.

Istutustiheys säilytetään ennallaan (enintään 6 kappaletta neliömetriä kohti).

Sadonkorjuu

Lisätään, että ”tähän vaiheeseen kuuluu marjojen poimiminen, asettaminen pakkausyksiköihin ja kuljetus pakkauspaikalle.” Eritelmää täydennetään sen selventämiseksi, että sadonkorjuu tapahtuu manuaalisesti osan ”Yhteys maantieteelliseen alkuperään” ja poimijoiden – joiden korjuutaidot ovat keskeisessä asemassa tuotteen laadun varmistamiseksi – taitotiedon mukaisesti. Mansikat on poimittava käsin suoraan pakkausyksiköihin valvomalla erittäin huolellisesti niiden ulkonäköä ja laatua. Poimijoiden työtä arvioidaan hyväksymisasteikon perusteella.

Tuote-eritelmää muutetaan siten, että ilmaisu ”rasia” korvataan ilmaisulla ”pakkausyksikkö” ja poistetaan 250 tai 500 gramman rasioita koskeva kaupan kannalta liian rajoittava määräys. Tuote-eritelmässä ei määritellä eri pakkausyksikkötyyppejä, vaan vahvistetaan enimmäispaino (10 kg) ja muut edellytykset, joilla rajoitetaan marjojen murskautumista.

Tuote-eritelmässä todetaan näin ollen seuraavaa:

Mansikat on poimittava käsin suoraan pakkausyksikköönsä, jonka enimmäisnettopaino on 10 kg. Marjojen murskautumisen estämiseksi mansikat voidaan asettaa enintään kolmeen kerrokseen. Pakkausyksikkö saa sisältää ainoastaan saman lajikkeen ja saman luokan mansikoita.

Korjuulämpötilaa koskevat vaatimukset on myös lisätty, koska mansikoiden laadun ja poimijoiden työolojen varmistamiseksi satoa ei saa korjata liian kuumalla säällä. Tarjouseritelmän on sisällettävä seuraavat tiedot:

”Satoa ei saa korjata ulkolämpötilan ylittäessä 28 °C ennen 15. kesäkuuta ja 30 °C 15. kesäkuuta jälkeen, jos kasvutunneleita ei jäähdytetä”.

Lopuksi lisätään, että ”sadonkorjuun ja pakkauspaikalle toimittamisen välinen aika ei saa ylittää puolta päivää”, jotta vältetään tuotteiden muuttuminen.

Lopuksi lisätään tuotteen kuvauksen mukaisesti, että poimittaessa mansikoissa on oltava lajikkeelle ominainen tasainen väri.

Vastaanotto – lähettäminen

Tuotteen kuvaukseen sisältyvät mansikoiden hyväksyntää koskevat tiedot siirretään eritelmän tähän osaan.

Tässä uudessa versiossa sokeripitoisuuden valvonta ja hyväksyminen on erottu toisistaan, koska käytännössä ne suoritetaan kahdessa peräkkäisessä vaiheessa. Tämän jälkeen SMM-merkintä voidaan myöntää ainoastaan sellaisille vaatimusten mukaisille mansikkaerille, joiden sokeripitoisuus on tarkastettu.

”Jokaiselle mansikkaerälle tehdään sokeripitoisuuden tarkastus, jonka avulla voidaan varmistaa, että mansikoiden vähimmäissokeripitoisuus vastaa lajike- ja kausikohtaisten vähimmäissokeripitoisuuksien taulukossa vahvistettua pitoisuutta. Taulukko pidetään ajan tasalla hyväksyttyjen lajikkeiden luettelon jokaisen muutoksen osalta. Ryhmä saattaa nämä muutokset toimijoiden, valvontaelimen ja INAO:n tietoon. Tämän jälkeen mansikkaeriin, joiden sokeripitoisuusanalyysi on vaatimusten mukainen, sovelletaan hyväksymismenettelyä.”

Eritelmässä viitataan lajike- ja kausikohtaisten vähimmäissokeripitoisuuksien taulukkoon, joka pidetään ajan tasalla hyväksyttyjen lajikkeiden luettelon jokaisen muutoksen osalta. Nämä muutokset saatetaan toimijoiden, valvontaelimen ja INAO:n tietoon.

Hyväksyntää koskevia määräyksiä on selkeytetty sen osoittamiseksi, että arvo, joka on nolla, vähemmän kuin 1 tai vähemmän kuin 2 hyväksymisasteikon yhdenkin arviointiperusteen osalta, alittaa hyväksytyn rajan. Lisätään 5 kohta seuraavasti:

”Mansikkaerän on saatava vähintään arvo 9/15, jotta sille voidaan myöntää suojattu maantieteellinen merkintä ”Fraise du Périgord” (SMM), eikä yhtään arvoa, joka on nolla, vähemmän kuin 1 tai vähemmän kuin 2.”

Hyväksymisperusteet: Huomioon on otettava väri, kiinteys, koko, kiilto, ulkonäkö ja muoto. Poistetaan ilmaisu ”riittävä laatu” (ei mätää, sairauksia, keskenkasvuisia tai vanhentuneita marjoja, erittäin epämuodostuneita, himmeitä, pehmeitä tai kooltaan tavanomaista pienempiä marjoja eikä värjäytymiä rasiassa. Se korvataan ilmauksella ”kunto” tauteja, mätää ja värjääntynyttä rasiaa koskevan osan osalta; sokeri- ja väripitoisuuksien valvonta kattaa keskenkasvuiset tai vanhentuneet marjat, muodon valvonta kattaa epämuodostuneet marjat, marjojen kiilto himmeät marjat ja koko pienikokoiset marjat. Lisätään ilmaisu ”marjojen kosteus” arviointiperusteen ”kuivan/märän mansikan ulkonäkö” täydentämiseksi.

Vastaanoton ja hyväksynnän jälkeen mansikat siirretään kylmään. Eritelmäluonnoksessa täsmennetään jäähdytysolosuhteet, jotta mansikan kaikki ominaisuudet säilyisivät; tältä osin lisätään seuraavat seikat:

”Jotta mansikoita voitaisiin suojella peruuttamattomia laatuvaurioita aiheuttavalta lämpöstressiltä, marjojen jäädytysnopeus on mukautettava niiden vastaanottohetken lämpötilaan. Jos mansikoiden vastaanottohetken lämpötila on yli 20 °C, niitä ei saa sijoittaa dynaamisen esijäähdytyksen moduuliin, jonka lämpötila on + 2 °C – +4 °C, vaan ne on säilytettävä joko ”staattisessa” kylmähuoneessa, jonka lämpötila on säädetty + 6 °C:seen, tai kylmähuoneessa, jonka mekaaninen ilmanvaihtohuone on säädetty 10–12 °C:seen, jotta lämpötila alenisi hitaasti ja tasaisesti.”

Mansikoiden enimmäissäilytysaika vastaanoton jälkeen (48 tuntia) ja mansikoiden lämpötila lähetyshetkellä (6–12 °C) toistetaan muutoksitta.

Kuorma-autojen lämpötilat korvataan keinoja koskevalla velvoitteella, jonka mukaan ”kuljetus tapahtuu kylmäkuljetuksena.”; lämpötilaohjauksen on osoitettu olevan tältä osin virhealtis kuorma-auton ovien ollessa avoinna lastaamisen vuoksi.

Kaupan pitämistä koskevat suositukset on poistettu.

Pakastus

Tärkein syy suojatun maantieteellisen merkinnän muuttamista koskevaan pyyntöön on pakastuksen sisällyttäminen tuote-eritelmään, jotta pakastetut mansikat voidaan hyödyntää maatalouselintarviketeollisuudessa, joka haluaa korostaa käyttämiensä mansikoiden alkuperää.

Pakastus ei vaikuta mansikan niihin aistinvaraisiin tai ulkonäköön vaikuttaviin ominaisuuksiin, jotka ovat tällä suojatulla maantieteellisellä merkinnällä varustetun tuotteen erityisominaisuuksia. Se on tehtävä enintään 72 tunnin kuluessa pakkauspaikalle saapumisesta. Ryhmän tekemissä kokeissa kävi ilmi, että pakastusprosessi ei heikentänyt aistinvaraisia ominaisuuksia (sokeripitoisuus, tasainen kypsyysaste jne.) eikä johtanut marjojen yhteenkertymiseen, joka voisi vaikuttaa tuotteiden ulkonäköön (väri, koko jne.). Fraise du Périgord -mansikka on terve, hyvin muodostunut, kiiltävä ja vailla epäpuhtauksia.

Tuote-eritelmään lisätään seuraavat määräykset:

”Jäädytettäväksi tarkoitetut SMM-merkinnällä suojatut mansikat jäädytetään 72 tunnin kuluessa pakkauspaikalle saapumisesta; ne on säilytettävä tänä aikana kylmässä. Mansikat jäädytetään joko suoraan keräysastioissa tai jäädytysalustalle yksittäin nostettuina. Jälkimmäisessä tapauksessa mansikat pakataan jäädytettyinä. Jäädytettyjen mansikoiden vähimmäissäilyvyysaika on kaksi vuotta.”

5.5 Yhteys maantieteelliseen alkuperään

Tämä kohta on jaettu kolmeen osaan, jotta voidaan erottaa toisistaan maantieteellisen alueen erityispiirteet, tuotteen erityispiirteet ja syy-yhteys. Nämä ovat tekstiin tehtäviä muutoksia tai täsmennyksiä, jotka eivät vaikuta sisältöön.

Yhtenäisen asiakirjan osaa ”Yhteys maantieteelliseen alkuperään” päivitetään samoin edellytyksin, minkä vuoksi yhteenvedon vastaavaa osaa muutetaan ja täydennetään.

Maantieteellisen alueen erityispiirteisiin kuuluvat ne tekijät, jotka mahdollistavat Dordognen departementin paikantamisen ja sen maaperän ja ilmaston tarkemman kuvaamisen. Aluetta mansikantuotannon sijaintipaikkana kuvataan historiallisesta näkökulmasta korostamalla tuottajien taitotietoa. Avomaaviljelyn (kohopenkit, kasvutunnelit) ja (käsin suoraan pakkaukseen suoritettavan) poiminnan osaamista korostettiin.

Tuotteen erityispiirteissä toistetaan Fraise du Périgord -mansikkaa kuvaavat tiedot korostamalla sen erityispiirteitä. Fraise du Périgord -mansikalle on ominaista sen soveltuvuus avomaaviljelyyn, vaikka Euroopassa on yleistynyt tuotanto ilman yhteyttä maahan (”production hors sol”), ja se eroaa tavanomaisista mansikoista sadonkorjuun ja esillepanon edellytysten osalta. Kun mansikat poimitaan kypsinä, niiden on täytynyt saavuttaa lajikkeelle ominainen tasainen väri.

Syy-yhteys perustuu tuotteen laatuun ja maineeseen, ja sillä luodaan yhteys maaperän luonteen, viljely- ja sadonkorjuumenetelmien ja Fraise du Périgord -mansikan ominaisuuksien välille.

5.6 Merkinnät

Muutetaan voimassa olevan tuote-eritelmän ja yhteenvedon osaa ”Merkinnät”.

Vaatimus sertifioitujen ominaisuuksien luettelon sisällyttämisestä merkintöihin on poistettu kansallisen lainsäädännön ja sääntelyn kehityksen vuoksi.

Tähän eritelmän osaan on lisätty vaatimus, jonka mukaan jokaisessa pakkausyksikössä on oltava tuottajan tunnistenumero.

Myös ryhmän tunnuksen kiinnittäminen on tehty pakolliseksi.

Jäädytettyjen mansikoiden pakkausmerkintöihin sovelletaan samoja sääntöjä, ja niihin sisältyy myös vähimmäissäilyvyysaika.

5.7 Muu

Tiivistelmä

Tuote-eritelmän tiivistelmä on poistettu.

Jäsenvaltion toimivaltainen viranomainen

Institut national de l’origine et de la qualitén (laatumerkeistä ja alkuperänimityksistä vastaava virasto, INAO) yhteystiedot lisätään jäsenvaltion toimivaltaista viranomaista koskevaan kohtaan asetuksen (EU) N:o 1151/2012 mukaisesti.

Hakijaryhmä

Hakijaryhmän yhteystiedot saatetaan ajan tasalle. Poistetaan kuvaus.

Tuotelaji

Tuoteluokkaa koskevaa viittausta on muutettu, jotta se olisi täytäntöönpanoasetuksen (EU) N:o 668/2014 liitteen XI mukainen.

Pakkaaminen

Velvoite suorittaa pakkaaminen maantieteellisellä alueella on jo selvästi esitetty voimassa olevassa tuote-eritelmässä. Se on koskenut ainoastaan tuoreita mansikoita, mutta ulotetaan koskemaan jäädytettyjä mansikoita. Mansikat jäädytetään joko suoraan keräysastioissa tai jäädytysalustalle yksittäin nostettuina. Jälkimmäisessä tapauksessa mansikat pakataan jäädytettyinä.

Eritelmää täydennetään tarvittavilla täydentävillä asiakirjoilla ja lisätään kohta seuraavasti:

Tuoreena kaupan pidettävät Fraise du Périgord -mansikat pakataan rajatulla maantieteellisellä alueella. Mansikat on poimittava suoraan pakkausyksikköönsä, jonka enimmäisnettopaino on 10 kg. Pakkaaminen maantieteellisellä alueella helpottaa lisäksi tuotteiden jäljittämistä ja valvontaa. Fraise du Périgord -mansikat voidaan jäädyttää ja pakata maantieteellisen alueen ulkopuolella.”

Valvontaelin

Eritelmien laatimisen yhdenmukaistamiseen tähtäävien kansallisella tasolla voimassa olevien määräysten mukaisesti varmennuslaitoksen nimi ja yhteystiedot poistetaan. Kyseisessä kohdassa mainitaan tästä lähtien Ranskan toimivaltaisten valvontaviranomaisten yhteystiedot: Institut national de la qualité et de l’origine (laatumerkeistä ja alkuperänimityksistä vastaava virasto, INAO) ja Direction générale de la concurrence, de la consommation et de la répression des fraudes (kilpailu-, kuluttaja- ja petostentorjuntavirasto, DGCCRF). Varmennuslaitoksen nimi ja yhteystiedot ovat saatavilla myös INAO:n verkkosivustolla ja Euroopan komission tietokannassa.

Kansalliset vaatimukset

Kansallisen lainsäädännön ja sääntelyn kehitystä ajatellen kohta ”Kansalliset vaatimukset” esitetään taulukossa, jossa on keskeiset valvottavat kohdat ja niiden arviointimenettely.

Yhtenäisen asiakirjan päivittäminen

Poistetaan yhtenäisestä asiakirjasta alkuperätodisteita koskeva 4.4 kohta, viljelymenetelmää koskeva 4.5 kohta ja valvontaelimiä koskeva 4.7 kohta. Ne eivät ole enää osa täytäntöönpanoasetuksessa (EU) N:o 668/2014 säädettyä mallia.

YHTENÄINEN ASIAKIRJA

”FRAISE DU PÉRIGORD”

EU-nro: PGI-FR-0133-AM01-11.8.2017

SAN ( )SMM (X)

1. Nimi/nimet

”Fraise du Périgord”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Fraise du Périgord -mansikat kasvatetaan avomaalla, ja ne poimitaan kypsinä. Ne saadaan makuominaisuuksiensa mukaan valituista lajikkeista. Pakkausyksikkö saa sisältää ainoastaan saman lajikkeen mansikoita.

Fraise du Périgord -mansikan on oltava terve, hyvin muodostunut, kiiltävä ja vailla epäpuhtauksia. Sen vähimmäissokeripitoisuus (Brix-asteikolla) määräytyy satokauden ja lajikkeen perusteella. Värin, läpimitan ja kypsyysasteen on oltava yhdenmukaisia. Fraise du Périgord -mansikat kuuluvat ekstraluokkaan tai luokkaan I.

Ne myydään tuoretuotteena tai pakasteena.

Tuoreen mansikan verhiön on oltava tuore ja vihreä. Esillepano on huoliteltu pakkaustyypistä riippumatta.

Jäädytetyt mansikat ovat joko kokonaisia tai leikattuja, kannattomia tai kannallisia.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava rajatulla maantieteellisellä alueella

Mansikat on tuotettava maantieteellisellä alueella. Tähän sisältyviä vaiheita ovat istutus, sadonkorjuu ja hyväksyntä.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Tuoreena kaupan pidettävät Fraise du Périgord -mansikat pakataan ja varastoidaan rajatulla maantieteellisellä alueella ennen lähettämistä. Mansikat on poimittava suoraan pakkausyksiköihin, koska kyseessä on erittäin herkkä tuote; tällöin on vältettävä tuotteen tarpeetonta käsittelyä, joka heikentää sen laatua ja säilyvyyttä. Pakkaaminen maantieteellisellä alueella helpottaa lisäksi tuotteiden jäljittämistä ja valvontaa.

Mansikat on poimittava käsin suoraan pakkausyksikköönsä, jonka enimmäisnettopaino on 10 kg. Marjojen murskautumisen estämiseksi mansikat asetetaan enintään kolmeen kerrokseen.

Pakkausyksikkö saa sisältää ainoastaan saman lajikkeen ja saman luokan mansikoita.

Tämän jälkeen mansikat varastoidaan kylmässä enintään 48 tunnin ajan ennen niiden lähettämistä ja kaupan pitämistä. Jotta mansikoita voitaisiin suojella peruuttamattomia laatuvaurioita aiheuttavalta lämpöstressiltä, marjojen jäädytysnopeus on mukautettava niiden vastaanottohetken lämpötilaan.

Fraise du Périgord -mansikat voidaan jäädyttää ja pakata maantieteellisen alueen ulkopuolella.

Jäädytetyt Fraise du Périgord -mansikat voidaan pakata maantieteellisen alueen ulkopuolella.

3.6 Tuotteen, johon rekisteröity nimi viittaa, merkintöjä koskevat erityiset säännöt

Elintarvikkeiden merkintöjä ja esillepanoa koskevan lainsäädännön mukaisten pakollisten mainintojen lisäksi merkinnöissä on oltava tuotteen rekisteröity nimi ja Euroopan unionin suojatun maantieteellisen merkinnän symboli samassa visuaalisessa kentässä.

Pakkausyksiköihin kiinnitetyissä merkinnöissä on oltava:

— SMM-tuotteen nimi: ”Fraise du Périgord”

— ”Varmentaja”: täydennettynä varmennuslaitoksen nimellä

Jokaisessa pakkausyksikössä on oltava tuottajan tunnistenumero.

Kaupan pidettävien tuoreiden mansikoiden osalta jokaisessa (kannella, kalvolla) suljetussa pakkausyksikössä on oltava seuraava, ryhmän määrittelemä ja kaikkien toimijoiden käytettävissä oleva tunnus. Suljetuissa pakkausyksiköissä, kuten laatikoissa, tunnuksen on oltava joko pakkausyksikön tai -laatikon päällä.

Jäädytettyjen mansikoiden pakkausmerkinnöissä on oltava samat tiedot kuin tuoreiden tuotteiden pakkausmerkinnöissä sekä varastointilämpötila ja vähimmäissäilyvyysaika.

4. Maantieteellisen alueen tarkka rajaus

Fraise du Périgord -mansikoiden tuotantoalue käsittää suuren osan Dordognen departementista ja muutamia Lotin departementtiin rajoittuvia kuntia:

Dordognen departementti

Seuraavat kantonit: Bergerac-1, Bergerac-2, Coulounieix-Chamiers, Isle-Manoire, Lalinde, Montpon-Ménestérol, Pays de la Force, Périgord Central, Saint-Astier, Sarlat-la-Canéda, Vallée Dordogne, Vallée de l’Isle, Vallée de l’Homme.

Seuraavat kunnat: Agonac, Ajat, Allemans, Antonne-et-Trigonant, Archignac, Auriac-du-Périgord, Azerat, (La)Bachellerie, Bardou, Bars, Bertric-Burée, Biras, Blis-et-Born, Boisse, (La)Boissière-d’Ans, Borrèze, Bouniagues, Bourdeilles, Bourg-des-Maisons, Bourg-du-Bost, Brantôme en Périgord (Saint-Julien-de-Bourdeillesin liitoskunnan aluetta 1.1.2016 vastanneen alueen osalta), Brouchaud, Bussac, Calviac-en-Périgord, Carlux, Carsac-Aillac, (La)Cassagne, Cazoulès, Celles, Cercles, Champcevinel, (Le)Change, Chapdeuil, Chassaignes, Château-l’Évêque, Chavagnac, Chourgnac, Colombier, Coly, Comberanche-et-Épeluche, Condat-sur-Vézère, Conne-de-Labarde, Cornille, Coulaures, Coutures, Creyssac, Cubjac, (La)Dornac, Douchapt, Escoire, Faurilles, Faux, Fossemagne, Gabillou, (La)Gonterie-Boulouneix, Grand-Brassac, Granges-d’Ans, Hautefort, Issigeac, Jayac, (La)Jemaye, (Le)Lardin-Saint-Lazare, Léguillac-de-Cercles, Limeyrat, Lisle, Lusignac, Mayac, Milhac-d’Auberoche, Monbazillac, Monmadalès, Monmarvès, Monsaguel, Montagnac-d’Auberoche, Montagrier, Montaut, Nadaillac, Orliaguet, Paulin, Paussac-et-Saint-Vivien, Périgueux, Petit-Bersac, Peyrillac-et-Millac, Plaisance, Ponteyraud, Port-Sainte-Foy-et-Ponchapt, Prats-de-Carlux, Ribagnac, Ribérac, Sadillac, Saint-André-de-Double, Saint-Antoine-d’Auberoche, Saint-Aubin-de-Cadelech, Saint-Aubin-de-Lanquais, Saint-Capraise-d’Eymet, Saint-Cernin-de-Labarde, Saint-Crépin-et-Carlucet, Sainte-Eulalie-d’Ans, Saint-Geniès, Saint-Géraud-de-Corps, Saint-Julien-de-Lampon, Saint-Just, Saint-Léon-d’Issigeac, Saint-Martin-de-Gurson, Saint-Martin-de-Ribérac, Saint-Méard-de-Drône, Saint-Méard-de-Gurçon, Sainte-Mondane, Sainte-Orse, Saint-Pantaly-d’Ans, Saint-Pardoux-de-Drône, Saint-Paul-Lizonne, Saint-Perdoux, Saint-Rabier, Sainte-Radegonde, Saint-Rémy, Saint-Sulpice-de-Roumagnac, Saint-Victor, Saint-Vincent-de-Connezac, Salignac-Eyvigues, Savignac-les-Églises, Segonzac, Sencenac-Puy-de-Fourches, Simeyrols, Siorac-de-Ribérac, Temple-Laguyon, Thenon, Tocane-Saint-Apre, Tourtoirac, Trélissac, Vanxains, Veyrignac ja Villetoureix.

Lotin departementti

Seuraavat kunnat: Anglars-Nozac, Fajoles, Gourdon, Léobard, Masclat, Milhac, Payrignac, Rouffilhac ja Saint-Cirq-Madelon.

5. Yhteys maantieteelliseen alueeseen

Maantieteellisen alueen erityisyys

Suojatun maantieteellisen merkinnän ”Fraise du Périgord” maantieteellinen alue vastaa mansikoiden historiallista tuotantoaluetta Périgordissa, josta mansikanviljelylle löytyi viljelmien kannalta erityisen otollinen maaperä.

SMM-tuotteen ”Fraise du Périgord” maantieteellinen tuotantoalue kattaa pääasiassa Dordognen departementin keski- ja kaakkoisosan sekä Dordognen departementin kaakkoisosaan rajoittuvan hyvin pienen osan Lotin departementista.

Tuotantoalueen maaperän ja geologisten ominaisuuksien vaikutuksesta sen pinnanmuodostus on lännessä aaltoilevaa, kun taas idässä maisema lähes kaikkialle ulottuvine metsineen on pinnanmuodostukseltaan vaihtelevampaa. Alueen erityispiirteenä on lähes kaikkialle ulottuvan metsän ja viljelypalstojen, joista monet sijaitsevat (etukäteen metsistä raivatuilla) aurinkoisilla rinteillä, tiivis limittyminen toisiinsa.

Périgord on suurelta osin avoin valtameren vaikutukselle, ja koko alueella vallitsee leuto meri-ilmasto. Keskilämpötila on noin 12 °C ilman suuria vuosittaisia vaihteluja. Sateita on paljon: 800–900 mm vuodessa.

Mansikanviljely aloitettiin Dordognessa 1800-luvun lopussa, mutta tuolloin hyvin pienessä mittakaavassa. Toisen maailmansodan jälkeen Eglise-Neuve de Vergtin kukkuloiden kevyellä, hiekkaisella ja happamalla maaperällä aletaan harjoittaa varsinaista mansikanviljelyä.

Tuottajat tulivat 1960-luvulla tietoisiksi tarpeesta uudistaa viljelmiä, jotka heikkenivät suhteellisen nopeasti maaperän köyhtymisen vuoksi. Näin ollen he alkoivat raivata kastanjapuita uuden maaperän saamiseksi ja huomasivat alueen humuspitoisen maaperän soveltuvan täydellisesti mansikanviljelyyn: tuotanto oli 1 000 tonnia vuonna 1960. Union Interprofessionnelle de la Fraise du Périgord (UIFP) on perustettu vuonna 1988; se koostuu tuottajista, osuuskunnista, Vergtin sähköisistä markkinoista ja yksityisistä lähettäjistä.

Pitkien tuotantoperinteiden ja erityisten ammatillisten organisaatioiden luomisen ansiosta on voitu kehittää yhteisiä käytäntöjä, jotka perustuvat Fraise du Périgord -mansikan tuottajien taitotietoon palstojen (maaperän luonne) ja lajikkeiden (eri makuprofiilit) valinnassa, viljelykasvien hoidossa (kohopenkit, kasvutunnelit) ja sadonkorjuussa (poiminta käsin suoraan pakkausyksikköön). Näiden tuotantotapojen ansiosta on mahdollista saada laatumansikka, jonka haavoittuvuudesta kuitenkin seuraa, että myös sen varastoinnin ennen lähettämistä on tapahduttava valvotuissa olosuhteissa.

Tuotteen erityisyys

Fraise du Périgord -mansikalle on ominaista sen soveltuvuus avomaaviljelyyn, vaikka Euroopassa on yleistynyt tuotanto ilman yhteyttä maahan (”production hors sol”), ja se eroaa tavanomaisista mansikoista sadonkorjuun ja esillepanon edellytysten osalta. Kun mansikat poimitaan kypsinä, niiden on täytynyt saavuttaa lajikkeelle ominainen tasainen väri.

Fraise du Périgord -mansikat on poimittava käsin suoraan pakkausyksiköihin valvomalla erittäin huolellisesti niiden ulkonäköä. Mansikan on oltava terve, hyvin muodostunut ja kiiltävä. Mansikat lajitellaan huolellisesti koon mukaan enintään kolmeen kerrokseen hyvin suurien pakkausten käyttöön liittyvän murskautumisvaaran välttämiseksi. Mansikoiden on oltava väriltään, läpimitaltaan ja kypsyysasteeltaan yhdenmukaisia.

Syy-yhteys

Syy-yhteys perustuu Fraise du Périgord -mansikan laatuun ja maineeseen.

Alueen maaperä- ja ilmasto-olosuhteet edistävät Fraise du Périgord -mansikan tuotantoa. Sitä viljellään yleensä rinteillä, usein etukäteen metsistä raivatuilla palstoilla – toisin sanoen ”uudella” maaperällä – joilla aurinko riittää kypsyttämään mansikat. Maaperä valitaan ominaisuuksiensa mukaan: melko hiekkainen, läpäisevä maaperä, jonka pH on hieman hapan eikä sisällä aktiivista kalkkia. Mansikantaimet kasvatetaan kohopenkeissä maaperän läpäisevyyden tehostamiseksi ja jotta vältetään kasvin tukehtuminen. Lannoitus ja kastelu on toteutettava paikallisesti täysin valvotuissa olosuhteissa kasvin tarpeiden huomioon ottamiseksi ottamalla samalla huomioon maaperän luonne.

Mansikat hyötyvät Périgordin leudoista lämpötiloista ja pienistä lämpötilaeroista, minkä ansiosta marjat voivat kasvaa ja kypsyä tasaisesti. Viimeistään kukinnan aikana pystytettävissä kasvutunneleissa tapahtuvan avomaaviljelyn ansiosta kuluttajat voivat ostaa Fraise du Périgord -mansikoita myyntikojuista vähintään kuuden kuukauden ajan vuosittain – huhtikuusta lokakuuhun. Lisäksi pitkä tuotantokausi mahdollistaa poimijoiden, joiden korjuutaidot ovat keskeisessä asemassa tuotteen laadun varmistamiseksi, pidempiaikaisen hyödyntämisen. Tuoreet mansikat on nimittäin poimittava käsin suoraan pakkausyksiköihin valvomalla erittäin huolellisesti niiden ulkonäköä, muotoa ja väriä. Kasvutunnelien käyttö mansikkaviljelmillä suojelee marjoja sääilmiöiltä (voimakkailta tuulilta, sateilta ja rakeilta), takaa niiden puhtauden ja kiillon sekä auttaa pitämään lämpöä, mikä takaa varhaisen ja pitkän tuotantokauden. Sen avulla voidaan myös suojella mansikkaa liian kuumalta säätilalta, joka myös voi muuttaa marjaa. Tässä tapauksessa tuottajan on poimittava mansikat viileämmällä säällä ja suojattava ne kuumuudelta satoa korjattaessa. Erityistä huomiota on kiinnitettävä sadonkorjuu- ja varastointilämpötiloihin. Näin saatu mansikka voidaan myöhemmin jäädyttää, kunhan se tehdään mansikan ominaisuuksien säilymisen edellyttämässä ajassa.

Fraise du Périgord -mansikan maineesta on osoituksena sen pitkän ajan kuluessa osakseen saama arvostus. Sen aseman vakiintumisesta eri myyntipaikoissa voidaan mainita esimerkkinä eräässä 31.5.1974 ilmestyneessä sanomalehdessä julkaistu hintatieto, jonka mukaan ”Fraise du Périgord -mansikoita myytiin Rungis’ssa 3,50–4,80 frangin ja Lot-et-Garonnea 2,80–3,80 frangin kilohintaan”.

Tuote-eritelmän julkaisutiedot

(asetuksen 6 artiklan 1 kohdan toinen alakohta)

https://extranet.inao.gouv.fr/fichier/CDC-FraisePerigord.pdf

(1) EUVL L 343, 14.12.2012, s. 1.